YLGชี้ทองคำลุ้นนิวไฮอีกรอบ แนะหาจังหวะเก็บเข้าพอร์ต
วายแอลจีคาดทองคำปีนี้โดดเด่น ปัจจัยหนุนเพียบ แม้ราคาพีคสุด 2,079 ดอลลาร์สหรัฐต่อทรอยออนซ์ แนะนักลงทุนหาจังหวะซื้อช่วงย่อตัว
11 พ.ค. 2566

นางสาวฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส จำกัด (YLG) ตัวแทนซื้อขายสัญญาซื้อขายล่วงหน้าในตลาดล่วงหน้า เปิดเผยว่า ในปีนี้ราคาทองคำแกว่งตัวในทิศทางขาขึ้นและได้ขึ้นไปทำจุดสูงสุดใหม่ที่ 2,079 ดอลลาร์สหรัฐต่อทรอยออนซ์ แต่แนวโน้มราคาทองคำในช่วงที่เหลือของปีนี้ก็ยังมีโอกาสที่ทองคำจะไปสร้างสถิติทำราคาสูงสุดใหม่อีกครั้ง ซึ่งอาจจะเกิดขึ้นช่วงปลายปีหรือเร็วกว่านั้น เนื่องจากช่วงที่เหลือของปีนี้ยังมีปัจจัยสนับสนุนทองคำทั้งด้านปัจจัยพื้นฐานและปัจจัยทางเทคนิค ซึ่งแนวโน้มการปรับตัวขึ้นเป็นไปในทิศทางเดียวกับภาพใหญ่ ที่ราคาทองคำปรับตัวขึ้นมาอย่างต่อเนื่องตั้งแต่ปี 2558 แม้ระหว่างทางมีการปรับตัวลดลงเล็กน้อยแต่ภาพใหญ่ยังปรับขึ้น
โดยปัจจัยสนับสนุนให้ทองคำมีโอกาสทำจุดสูงสุดใหม่อีกครั้ง หลักๆดังนี้คือ 1.อัตราดอกเบี้ยนโยบายที่ปรับตัวขึ้นมาอย่างต่อเนื่อง ตลอดในช่วงปีกว่าๆ ทำให้ราคาทองคำปรับตัวลดลงมาบ้าง เพราะผลตอบแทนเงินฝากอยู่ในเกณฑ์ที่ดี แต่การปรับขึ้นอัตราดอกเบี้ยของธนาคารกลางสหรัฐ(เฟด)น่าจะใกล้ถึงจุดสิ้นสุดแล้ว เพราะในปีนี้นโยบายดอกเบี้ยขาขึ้นเริ่มกระทบต่อระบบเศรษฐกิจจนทั่วโลกเริ่มจับตา ซึ่งหากหมดยุคอัตราดอกเบี้ยขาขึ้น จะส่งผลดีต่อทองคำทันที2.ความกังวลวิกฤตการเงินรอบใหม่ แม้ว่าปีนี้เป็นปีที่อัตราดอกเบี้ยอยู่ในระดับสูง แต่เงินฝากปัจจุบันต่ำกว่าปี 2551 ซึ่งมีวิกฤตการเงินสหรัฐ แต่ในปีนี้ประเด็นการปิดตัวของสถาบันการเงินขนาดใหญ่ในสหรัฐยังคงเป็นที่จับตาว่าจะลุกลามไปสู่วิกฤตการเงินครั้งใหม่หรือไม่ ทองคำจึงถูกมองในฐานะสินทรัพย์ปลอดภัย เป็นที่พักเงินที่ดี
3.เพดานหนี้ของสหรัฐอยู่ในเกณฑ์สูงจนน่าเป็นห่วง ประเด็นนี้อาจส่งผลกระทบต่อความสามารถชำระหนี้ของสหรัฐ อีกทั้งการจัดเก็บภาษีของสหรัฐปีล่าสุดก็ทำได้แค่ 35% หากการจัดเก็บของปีนี้ยังอยู่ในอัตราเดิมอาจส่งผลกระทบภาพรวม
4.ความสัมพันธ์ระหว่างประเทศของมหาอำนาจยังไม่น่าไว้วางใจ ทั้งฝั่งของจีนและสหรัฐ รวมถึงความขัดแย้งรัสเซีย ยูเครน ที่ยังต้องติดตามต่อไป
อย่างไรก็ดี YLG มองว่าหากราคาทองคำปรับตัวลงมาในระดับ 1,999-1,976 ดอลลาร์สหรัฐต่อทรอยออนซ์ สามารถเข้าซื้อสะสมได้ ส่วนราคาทองคำในประเทศมองว่าหากราคาลงมาเต็มที่แถว ราคา 31,900-31,550 บาทต่อบาททองคำ (คำนวณจากอัตราแลกเปลี่ยนที่ 33.70 บาทต่อดอลลาร์) สามารถเข้าซื้อสะสมได้